4. DIO

ĐACI SUPERJUNACI

– Znam! – uzvikne Petra okružena tišinom. Uzbuđeno počne objašnjavati. – Vruće ljepilo. Oni mali bijeli štapići za onaj pištolj, onaj električni...

– Patrone. – pomogne joj učiteljica. – Ali imam ih samo sedam...

Ivor je već izračunao. – Treba nam najmanje 20 patrona. Ako su dugačke oko 20 centimetara, to su 4 metra. Trebalo bi biti dovoljno.

– Pitajte ostale učiteljice i učitelje. – predloži Neva.

– Ali što da im kažem? Kako da objasnim što se događa? I dok pronađu, to će trajati. Jedino ako... – učiteljica pogleda Filipa.

Filip se nasmiješi svojim očaravajućim osmijehom uz duboki pogled kojim lako navede ljude da sa smiješkom rade sve što poželi. Supermoć hipnoze.

– Može. – Nasmiješeni Filip krene prema skupini učiteljica i učitelja. – Mogu li vas nešto zamoliti? – upita slatkim glasom. Svi ga nježno pogledaju.

– Naravno, zlato! Samo reci! Što trebaš?

Filip polako počne izgovarati riječ po riječ gledajući ih u oči. – Trebam... patrone... za... vruće... ljepilo. I to... odmah!

Učitelji pohitaju u svoje učionice po patrone. Filip se nasmiješi učiteljici koja ga je mrko gledala. – Ne sviđa mi se ovo. I da znaš da sam otporna na tvoj pogled.

– Ne brinite se, znate da se svojom moći koristim samo za spašavanje. Nikad ne bih ni pokušao na vama! Gledajte me u oči...

– Filipe! – vikne učiteljica dok su se djeca glasno smijala. – Pisat ćeš 100 puta za kaznu: Ne smijem hipnotizirati učiteljicu!

– Ovo ipak traje predugo. – zaključi Neva. – Koliko imamo vremena?

Petar, koji je imao moć upravljanja vremenom, duboko uzdahne.

– Još 30 minuta. Mogu usporavati vrijeme 5 minuta. Ali bude li nam potrebno na kraju, ne znam hoću li imati snage.

Odgovori na pitanja u pisanku.

1. Što je Petra predložila kao rješenje?
2. Koliko im patrona treba?
3. Koja je Filipova supermoć?
4. Može li Filip hipnotizirati svoju učiteljicu?
5. Koliko im je vremena preostalo za spašavanje?
6. Tko ima moć upravljanja vremenom?